Forsætisráðherrann er sakaður um skattsvik og peningaþvætti . Fréttablaðið / AFP Victor Ponta , forsætisráðherra Rúmeníu , hefur verið kærður fyrir víðtæka spillingu . Hann sagði af sér sem formaður Jafnaðarmannaflokksins í Rúmeníu á sunnudaginn en starfar áfram sem forsætisráðherra . Honum er gert að sök að hafa stundað skattsvik og peningaþvætti áður en hann tók við sem forsætisráðherra Rúmeníu árið 2012 . Þegar ásakanir um spillingu komu upp á yfirborðið fyrir nokkrum vikum kallaði Klaus Iohannis , forseti Rúmeníu , eftir því að Ponta segði af sér . Ponta hefur neitað að segja af sér en hann nýtur þingverndar meirihluta Jafnaðarmannaflokksins og stuðningsflokka hans á rúmenska þinginu . Stuðningsmenn Ponta segja að ásakanirnar og ákærurnar séu hluti af pólitískri herferð andstæðinga hans .